Na podlagi 58. člena Zakona o javnih uslužbencih (Uradni list RS, št. [63/07](https://www.uradni-list.si/glasilo-uradni-list-rs/vsebina/2007-01-3411) – uradno prečiščeno besedilo, [65/08](https://www.uradni-list.si/glasilo-uradni-list-rs/vsebina/2008-01-2817), [69/08](https://www.uradni-list.si/glasilo-uradni-list-rs/vsebina/2008-01-3014) – ZTFI-A, [69/08](https://www.uradni-list.si/glasilo-uradni-list-rs/vsebina/2008-01-3015) – ZZavar-E, [40/12](https://www.uradni-list.si/glasilo-uradni-list-rs/vsebina/2012-01-1700) – ZUJF, [158/20](https://www.uradni-list.si/glasilo-uradni-list-rs/vsebina/2020-01-2765) – ZIntPK-C, [203/20](https://www.uradni-list.si/glasilo-uradni-list-rs/vsebina/2020-01-3772) – ZIUPOPDVE, [202/21](https://www.uradni-list.si/glasilo-uradni-list-rs/vsebina/2021-01-4069) – odl. US, [3/22](https://www.uradni-list.si/glasilo-uradni-list-rs/vsebina/2022-01-0014) – ZDeb in [32/25](https://www.uradni-list.si/glasilo-uradni-list-rs/vsebina/2025-01-1281) – ZJU-1) in 18. člena Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. [139/06](http://www.uradni-list.si/1/objava.jsp?sop=2006-01-6046) in [104/10](http://www.uradni-list.si/1/objava.jsp?sop=2010-01-5343)) Statistični urad Republike Slovenije (v nadaljnjem besedilu: SURS), Litostrojska 54, 1000 Ljubljana, objavlja javni natečaj za zasedbo prostega uradniškega delovnega mesta:

**Podsekretar v Sektorju za razvoj informacijskih rešitev in infrastrukture.**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali
* specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) ali
* magistrsko izobraževanje (druga bolonjska stopnja)/magistrska izobrazba (druga bolonjska stopnja) ali
* magistrsko izobraževanje po visokošolski strokovni izobrazbi (prejšnje)/magisterij po visokošolski strokovni izobrazbi (prejšnja),
* najmanj 6 let delovnih izkušenj,
* opravljeno obvezno usposabljanje za imenovanje v naziv (v kolikor ga izbrani kandidat nima, ga mora opraviti v zakonsko določenem roku),
* znanje uradnega jezika,
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katerega oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo v primerih določenih v 54. členu Uredbe o notranji organizaciji, sistemizaciji, delovnih mestih in nazivih v organih javne uprave in pravosodnih organih (Uradni list RS, št. 58/03 z vsemi spremembami in dopolnitvami).

Za javne uslužbence, ki so opravili strokovni izpit za imenovanje v naziv skladno z določbami Zakona o javnih uslužbencih in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu ZJU. V nasprotnem primeru bo moral izbrani kandidat obvezno usposabljanje za imenovanje v naziv, v skladu s prvim odstavkom 89. člena ZJU, opraviti najkasneje v enem letu od sklenitve pogodbe o zaposlitvi.

Naloge povzete iz sistemizacije delovnega mesta:

- vodenje in sodelovanje v projektnih skupinah,

- sodelovanje pri oblikovanju ključnih sistemskih rešitev in drugih najzahtevnejših gradiv,

- samostojna priprava najzahtevnejših analiz, razvojnih projektov, informacij, poročil in drugih najzahtevnejših gradiv z delovnega področja,

- organiziranje medsebojnega sodelovanja in usklajevanja notranjih organizacijskih enot in sodelovanja z drugimi organi, institucijami in uporabniki z ožjega področja dela,

- vodenje in odločanje v predpisanih postopkih z delovnega področja,

- spremljanje predpisov s področja dela in samostojno oblikovanje predlogov ukrepov,

- samostojno opravljanje drugih najzahtevnejših nalog,

- naloge s področja informacijske varnosti,

- neposredna pomoč vodji sektorja pri vodenju strokovnih nalog na ožjem področju dela sektorja.

Izbrani kandidat bo na delovnem mestu podsekretar opravljal naloge s področja:

* razvoja informacijskih rešitev za zbiranje, obdelavo in analizo podatkov iz različnih virov (anketni podatki, administrativni viri, big data), statističnih modelov za klasifikacijo, napovedovanje, imputacijo in ocenjevanje kakovosti podatkov, vizualizacija podatkov in pripravo poročil, razvoju metodoloških pristopov za obdelavo inovativnih podatkovnih virov (npr. podatki iz senzorjev, spletni podatki),
* razvoja, integracije in vzdrževanje modelov strojnega učenja v produkciji, razvoja rešitev za upravljanje življenjskega cikla modelov strojnega učenja (MLOps), in integracije rešitev v obstoječe informacijske rešitve,
* razvoja in implementacije informacijskih rešitev v oblačnih okoljih,
* sodelovanja v nacionalnih in mednarodnih projektih,
* nudenja podpore drugim oddelkom pri analitičnih nalogah in razvoju podatkovnih rešitev.

Prijava mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja/raven in smer izobrazbe (študijski program) ter leto in ustanova, na kateri je bila izobrazba pridobljena;
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (datum sklenitve in datum prekinitve delovnega razmerja pri posameznem delodajalcu z navedbo stopnje/ravni izobrazbe, ki je bila zahtevana za to delovno mesto);
3. izjavo kandidata, da:

- je državljan Republike Slovenije,

- ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in o tem, da ni bil obsojen na nepogojno kazen zapora v trajanju več kot šest mesecev,

- zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,

1. pisno izjavo kandidata o opravljenem usposabljanju v naziv, če je usposabljanje opravil,
2. izjavo, da za namen tega natečajnega postopka dovoljuje SURS-u pridobitev podatkov iz uradne evidence (v primeru, da kandidat z vpogledom v uradne evidence ne soglaša, bo moral sam predložiti ustrezna dokazila).

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.

Natečajna komisija bo strokovno usposobljenost kandidatov presojala na podlagi navedb v prijavi, priloženih pisnih izjav in razgovora s kandidati ter s pisnim oziroma praktičnim preverjanjem kandidatovega znanja, v kolikor bo to potrebno.

Kandidati, ki ne bodo izpolnjevali natečajnih pogojev se, v skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. [139/06](http://www.uradni-list.si/1/objava.jsp?sop=2006-01-6046) in [104/10](http://www.uradni-list.si/1/objava.jsp?sop=2010-01-5343)), ne bodo uvrstili v izbirni postopek.

Od kandidata pričakujemo:

* odlično znanje angleškega jezika,
* sposobnost analitičnega razmišljanja, razumevanje konceptov uradne statistike, kakovosti podatkov in metapodatkov, dobro poznavanje statističnih metod, strojnega učenja in podatkovne analitike, sposobnost interpretacije kompleksnih podatkovnih struktur in rezultatov,
* izkušnje z obdelavo podatkov v programskih jezikih (npr. Python, R, SQL),
* poznavanje DevOps/MLOps orodij in principov,
* poznavanje tehnologij za orkestracijo kontejnerskih aplikacij in upravljanje analitičnih rešitev v oblačnih in lokalnih okoljih,
* poznavanje ogrodij za razvoj in integracijo sistemov, ki jih poganjajo veliki modeli umetne inteligence (npr. LangChain),
* izkušnje z oblačnimi platformami in storitvami za podatkovno analitiko (npr. Azure, AWS, GCP),
* poznavanje zakonodaje s področja varstva podatkov,
* sposobnost timskega dela in sodelovanja v interdisciplinarnih projektih.

Prav tako od kandidata pričakujemo zanesljivost, natančnost, samostojnost, prilagodljivost, komunikativnost ter pripravljenost za strokovno usposabljanje.

Z izbranim kandidatom bomo sklenili pogodbo o zaposlitvi za nedoločen čas s polnim delovnim časom in šestmesečnim poskusnim delom.

Izbrani kandidat bo delo na delovnem mestu podsekretar opravljal v nazivu podsekretar (izhodiščni plačni razred delovnega mesta/naziva je 28. plačni razred oziroma 2785,27 EUR bruto, pri čemer pridobi pravico do izplačila osnovne plače v vrednosti tega plačnega razreda postopno, na način iz 3. točke prvega odstavka 101. člena Zakona o skupnih temeljih sistema plač v javnem sektorju (Uradni list RS, št. 95/24)), z možnostjo napredovanja v naziv sekretar.

Izbrani kandidat bo delo opravljal v poslovnih prostorih SURS-a, Litostrojska 54, Ljubljana.

SURS, ki je med petimi najbolj inovativnimi organi v državni upravi, izbranemu kandidatu nudi zaposlitev v urejenem, prijetnem in varnem delovnem okolju, z zanimivimi in raznolikimi delovnimi nalogami, z možnostjo za osebni in strokovni razvoj, rednim plačilom, skrb za zdravje na delovnem mestu, ugoden delovni čas in z možnostjo hibridnega dela.

Kandidat vloži prijavo na priloženem obrazcu »Vloga za zaposlitev«, ki jo pošlje v zaprti ovojnici z označbo: »za javni natečaj za prosto uradniško delovno mesto podsekretar, številka 1102-49/2025«, na naslov: SURS, Litostrojska 54, 1000 Ljubljana, in sicer v roku 8 dni po objavi na osrednjem spletnem mestu državne uprave GOV.SI in na spletni strani Zavoda RS za zaposlovanje. Za pisno obliko prijave se šteje tudi elektronska oblika, poslana na elektronski naslov: gp.surs@gov.si, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni v roku 120 dni od objave osrednjem spletnem mestu državne uprave GOV.SI. O izbiri uradnika bo izdan sklep, ki bo vročen izbranemu kandidatu, ostalim kandidatom pa bo vročen sklep, da niso bili izbrani. Obvestilo o končanem natečajnem postopku bo objavljeno na osrednjem spletnem mestu državne uprave GOV.SI.

Informacije o izvedbi javnega natečaja daje Marija Žerjav Prosen, telefon: 01/ 2416 419 od 10.00 do 11.00 ure, informacije o delovnem področju pa Tomaž Špeh, telefon: 01/ 2340 662.

V besedilu javnega natečaja uporabljeni izrazi, zapisani v moški slovnični obliki, so uporabljeni kot nevtralni za moške in ženske.